钦定古今图书集成/明伦汇编/官常典/第401卷 > 姜应麟
## 钦定古今图书集成/明伦汇编/官常典/第401卷 > 姜应麟

按《明外史》本传：“应麟，字泰符，慈谿人。父国华，嘉靖中
进士，历陕西参议，有廉名。应麟举万历十一年进士，
改庶吉士，授户科给事中。贵妃郑氏有殊宠，生子常
洵，诏进封为皇贵妃。而王恭妃育皇长子已五岁，无
所益封，中外籍籍，疑帝欲立爱。十四年二月，应麟首
抗疏言：‘礼贵别嫌，事当慎始。贵妃所生，陛下第三子，
犹亚位中宫。恭妃诞育元嗣，翻令居下。揆之伦理则
不顺，质之人心则不安，传之天下万世则不正，非所
以重储贰、定众志也。伏请俯察舆情，收还成命。其或
情不容已，请先封恭妃为皇贵妃，而后及于郑妃。则
礼既不违，情亦不废。然臣所议者，末未及其本也。陛
下诚欲正名定分，别嫌明微，莫若俯从阁臣之请，册
立元嗣为东宫，以定天下之本，则臣民之望慰，宗社
之庆长矣’。”疏入，帝震怒，抵之地，遍宣大珰，谕曰：“册封
贵妃，非为东宫起见。科臣奈何讪朕？”手击案者再。诸
珰环跪叩首，怒稍解。遂降旨：“贵妃敬奉勤劳，特加殊
封。立储自有长幼。姜应麟疑君卖直，可降极边杂职。”
于是得大同、广昌典史。吏部员外郎沈璟、刑部主事
孙如法继言之，并得罪。两京申救者疏数十上，皆不
省。自后言者蜂起，咸执立储“自有长幼”之旨以责信
于帝。帝虽厌苦之，终不能夺也。应麟居广昌四年，量
移馀干知县。以父忧归。服阕至京，会吏部数以推举
建言诸臣得重谴，应麟遂不复补。家居二十年。光宗
立，起太仆少卿。给事中薛凤翔劾应麟老病失仪，遂
引疾去。崇祯三年卒。赠太常卿。